PMIndiaData/PMIndiaSum huggingface dataset:
ଲାଲକିଲ୍ଲା, ମାଧବ ଦାସ ପାର୍କରେ  ଦଶହରା ଉତ୍ସବରେ ପ୍ରଧାନମନ୍ତ୍ରୀଙ୍କ ଉଦ୍ବୋଧନ

ଆପଣ ସମସ୍ତଙ୍କୁ ପବିତ୍ର ବିଜୟା ଦଶମୀ ପର୍ବରେ ବହୁତ ବହୁତ ଶୁଭକାମନା । ଆମ ଦେଶରେ ଉତ୍ସବ ହେଉଛି ଗୋଟିଏ ପ୍ରକାରରେ ସାମାଜିକ ଶିକ୍ଷାର ମାଧ୍ୟମ । ଆମର ପ୍ରତ୍ୟେକ ଉତ୍ସବ ସହିତ ସମାଜକୁ ସମ୍ମିଳିତ ଶକ୍ତି ଆଡ଼କୁ ନେଇ ଯିବା, ସମାଜ ପ୍ରତି ସମ୍ବେଦନଶୀଳ ହେବା, ମୂଲ୍ୟବୋଧଗୁଡ଼ିକୁ ଅନବରତ ମନେ ରଖିବା, ଆଉ ବିକୃତିଗୁଡ଼ିକୁ ଶେଷ କରିବା ପାଇଁ ନିରନ୍ତର ଚେଷ୍ଟା ଜାରି ରଖିବା; ଏହା ଏକ ଶିକ୍ଷାର ରୂପ ହେଉଛି – ଆମର ଏହି ଉତ୍ସବଗୁଡ଼ିକର ପରମ୍ପରା । ଆମର ଉତ୍ସବଗୁଡ଼ିକ ମଧ୍ୟ ଚାଷବାସ ସହିତ ଯୋଡ଼ି ହୋଇ ଅଛି, ଆମର ଉତ୍ସବଗୁଡ଼ିକ ନଦୀ-ପର୍ବତ ସହିତ ଯୋଡ଼ି ହୋଇ ଅଛି, ଆମର ଉତ୍ସବଗୁଡ଼ିକ ଇତିହାସ ସହିତ ଯୋଡ଼ି ହୋଇ ଅଛି, ଆମର ଉତ୍ସବଗୁଡ଼ିକ ସାଂସ୍କୃତିକ ପରମ୍ପରା ସହିତ ଯୋଡ଼ି ହୋଇ ଅଛି । ହଜାର-ହଜାର ବର୍ଷ ହୋଇଗଲା, କିନ୍ତୁ ପ୍ରଭୁ ଶ୍ରୀରାମ, ପ୍ରଭୁ ଶ୍ରୀକୃଷ୍ଣ ଏମାନଙ୍କର ଗାଥା ଆଜି ମଧ୍ୟ ସାମାଜିକ ଜୀବନକୁ ନବଚେତନା ଦେଇଥାଏ, ପ୍ରେରଣା ଦେଇଥାଏ । ନବରାତ୍ରୀର ପବିତ୍ର ପର୍ବ ଅବସରରେ ଆଜି ବିଜୟା ଦଶମୀ ପର୍ବରେ ରାବଣ-ଦହନର ପରମ୍ପରା ରହିଛି । ଏହି ରାବଣ-ଦହନ ସେହି ପରମ୍ପରାର ଗୋଟିଏ ଅଂଶ । କିନ୍ତୁ ଜଣେ ନାଗରିକ ହିସାବରେ ସାମାଜିକ ଜୀବନରେ ଯେଉଁ ରାବଣ ପ୍ରବୃତ୍ତି ରହିଥାଏ, ତାହାକୁ ବିନାଶ କରିବା ପାଇଁ ମଧ୍ୟ ସମାଜ ନିରନ୍ତର ଜାଗ୍ରତ ପ୍ରୟାସ କରି ଚାଲିବା ଦରକାର । ଆଉ ଏଭଳି ଉତ୍ସବରୁ କେବଳ ମନୋରଞ୍ଜନ ନୁହେଁ, କୌଣସି ଉଦ୍ଦେଶ୍ୟ ରଖିବା ଦରକାର । ଏଭଳି ଉତ୍ସବ ଦ୍ୱାରା କିଛି କରି ଯିବାର ସଂକଳ୍ପ ହେବା ଦରକାର । କେହି କଳ୍ପନା କରି ପାରିବେ କି ଅଯୋଧ୍ୟାରୁ ବସ୍ତ୍ର ପିନ୍ଧି ବାହାରି ଆସିଥିବା ପ୍ରଭୁ ଶ୍ରୀରାମ ସମଗ୍ର ରାସ୍ତାରେ ଚାଲି-ଚାଲି ସଂଗଠନ ଶକ୍ତିର ଏତେ ବଡ଼ କୌଶଳ ଜଣାଇ ଦେଉଛନ୍ତି କି ଲଙ୍କା ବିଜୟରେ ସମାଜର ପ୍ରତ୍ୟେକ ସ୍ତରର ବ୍ୟକ୍ତି ତାଙ୍କ ସହିତ ଯୋଡ଼ି ହୋଇଗଲେ । ମନୁଷ୍ୟ ମଧ୍ୟ ଯୋଡ଼ି ହେଲେ, ବାନର ମଧ୍ୟ ଯୋଡ଼ି ହେଲେ, ପ୍ରକୃତି ମଧ୍ୟ ସେମାନଙ୍କ ସହିତ ରହିଲା । ଲୋକ ସଂଗ୍ରହର କେତେ ବଡ଼ ଅଦ୍ଭୁତ ଶକ୍ତି ଥିବ, ତେଣୁ ପ୍ରଭୁ ଶ୍ରୀରାମଚନ୍ଦ୍ର ଏତେ ବଡ଼ ସାମର୍ଥ୍ୟକୁ ନିଜ ସହିତ ଯୋଡ଼ି ପାରିଥିବେ । ଆଉ ବିଜୟ ପ୍ରାପ୍ତ କରିବା ପରେ ମଧ୍ୟ ସେହି ନମ୍ରତାର ସହିତ ଜନ-ସମାଜ ପାଇଁ ନିଜେ-ନିଜକୁ ସମର୍ପିତ କରିବାରେ ଲାଗି ରହିଲେ । ସେହିପରି ଭାବେ ଆଜି ବିଜୟା ଦଶମୀର ପର୍ବରେ ଆମେ ମଧ୍ୟ ସଂକଳ୍ପ କରିବା କି 2022, ଯେତେବେଳେ ଭାରତ ସ୍ୱାଧୀନତାର 75 ବର୍ଷ ପାଳନ କରିବ; ଆମେ ମଧ୍ୟ କୌଣସି ସଂକଳ୍ପ କରିବା, ଆମେ ମଧ୍ୟ କୌଣସି ସିଦ୍ଧି ପାଇଁ ରାସ୍ତା ବାଛିବା । ଆଉ 2022 ପର୍ଯ୍ୟନ୍ତ ଜଣେ ନାଗରିକ ହିସାବରେ ଦେଶକୁ କୌଣସି ସକରାତ୍ମକ ଯୋଗଦାନ ଦେବା, କିଛି ନା କିଛି ଯୋଗଦାନ କରିବା । ଆମେ 2022, ସ୍ୱାଧୀନତାର 75 ବର୍ଷକୁ ନିଶ୍ଚିତ ରୂପେ ସ୍ମରଣରେ ରଖିଥିବା । ମହାପୁରୁଷମାନେ ଯେଉଁ ସ୍ୱପ୍ନ ନେଇ ସ୍ୱତନ୍ତ୍ରତା ଦେଲେ, ତାହାର ଅନୁରୂପକୁ ପ୍ରସ୍ତୁତ ଓ ସାକାର କରିପାରିବା, ଆଉ ଏଥିପାଇଁ ପ୍ରଭୁ ଶ୍ରୀରାମଚନ୍ଦ୍ରଙ୍କ ଭଳି ଆମେ ମଧ୍ୟ କିଛି ସଂକଳ୍ପ ନେବାର ବ୍ରତ ନେଇ ଚାଲିବା, ଏହା ହେଉଛି ମୋର ଆପଣ ମାନଙ୍କୁ ଅନୁରୋଧ । ବହୁତ ବହୁତ ଶୁଭକାମନା । ପୁଣି ଥରେ ଆପଣ ମାନଙ୍କୁ ବିଜୟାଦଶମୀର ବହୁତ ବହୁତ ଶୁଭକାମନା ।
ଶ୍ରୀ ଗୁରୁ ଗୋବିନ୍ଦ ସିଂହ ଜୀଙ୍କ ପ୍ରକାଶ ପରବ ଅବସରରେ ପ୍ରଣିପାତ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ, ଶ୍ରୀ ଗୁରୁ ଗୋବିନ୍ଦ ସିଂହ ଜୀଙ୍କୁ ତାଙ୍କ ପ୍ରକାଶ ପରବର ପବିତ୍ର ଅବସରରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ପରକାଶ ପରବର ପବିତ୍ର ଅବସରରେ ଶ୍ରୀ ଗୁରୁ ଗୋବିନ୍ଦ ସିଂହ ଜୀଙ୍କୁ ପ୍ରଣିପାତ କରୁଛି ଓ ମାନବତାର ସେବା ପ୍ରତି ତାଙ୍କ ଅବଦାନକୁ ସ୍ମରଣ କରୁଛି । ତାଙ୍କ ଅତୁଳନୀୟ ସାହସ ସର୍ବଦା ଲୋକଙ୍କୁ ପ୍ରେରିତ କରି ଚାଲିଥିବ ।”
ରାଷ୍ଟ୍ରୀୟ ବାଳ ପୁରସ୍କାର 2019 ବିଜେତାଙ୍କ ସହ ପ୍ରଧାନମନ୍ତ୍ରୀଙ୍କ ଭାବ ବିନିମୟ

ପ୍ରଧାନମନ୍ତ୍ରୀ ରାଷ୍ଟ୍ରୀୟ ବାଳ ପୁରସ୍କାର 2019 ବିଜେତାମାନଙ୍କ ସହ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭାବ ବିନିମୟ କରିଛନ୍ତି । ପିଲାମାନେ ସେମାନଙ୍କର ବିଶେଷ ସଫଳତା ବାବଦରେ ପୁଙ୍ଖାନୁପୁଙ୍ଖ ଭାବେ ବର୍ଣ୍ଣନା କରିବା ସହ ସେମାନଙ୍କ ପ୍ରେରଣାଦାୟକ କାହାଣୀ ବର୍ଣ୍ଣନା କରିଥିଲେ । ପ୍ରଧାନମନ୍ତ୍ରୀ ପୁରସ୍କାର ବିଜେତାମାନଙ୍କୁ ସେମାନଙ୍କ ସଫଳତା ପାଇଁ ପ୍ରଶଂସା କରିବା ସହ ଅଭିନନ୍ଦନ ଜଣାଇଥିଲେ । ସେ କହିଲେ ଯେ ପ୍ରତିଭାବାନ ପିଲାମାନଙ୍କୁ ସ୍ୱୀକୃତି ପ୍ରଦାନ କରିବା ପାଇଁ ଏହି ପୁରସ୍କାରଗୁଡ଼ିକ ଏକ ସୁଯୋଗ ପ୍ରଦାନ କରିଥା’ନ୍ତି ଏବଂ ଏହା ସେମାନଙ୍କ ପରି ଅନ୍ୟମାନଙ୍କ ପାଇଁ ପ୍ରେରଣା ଭଳି କାର୍ଯ୍ୟ କରେ । ପ୍ରକୃତି ସହିତ ସଂଯୁକ୍ତ ରହିବା ପାଇଁ ପ୍ରଧାନମନ୍ତ୍ରୀ ଏହି ଅସାଧାରଣ ପ୍ରତିଭାଧାରୀ ପିଲାମାନଙ୍କୁ ପ୍ରେରିତ କରିଥିଲେ । ସେ ଏହି ପିଲାମାନଙ୍କ ସହ କିଛି ସମୟ ହାଲକା ଏବଂ ଅନୌପଚାରିକ ଭାବେ କଟାଇଥିଲେ ଏବଂ ପିଲାମାନେ ତାଙ୍କୁ ଅଟୋଗ୍ରାଫ ପାଇଁ ଅନୁରୋଧ କରିଥିଲେ । ଭିତ୍ତିଭୂମି ରାଷ୍ଟ୍ରୀୟ ବାଳ ପୁରସ୍କାର ଦୁଇଟି ବର୍ଗରେ ପ୍ରଦାନ କରାଯାଇଥାଏ: ବ୍ୟକ୍ତିଗତ ଭାବେ ବାଳ ଶକ୍ତି ପୁରସ୍କାର; ଏବଂ ଅନୁଷ୍ଠାନ/ ପିଲାମାନଙ୍କ ପାଇଁ କାର୍ଯ୍ୟକରୁଥିବା ବ୍ୟକ୍ତିବିଶେଷମାନଙ୍କୁ ବାଳ କଲ୍ୟାଣ ପୁରସ୍କାର । ଚଳିତ ବର୍ଷ ବାଳ ଶକ୍ତି ପୁରସ୍କାର ପାଇଁ ମୋଟରେ 783ଟି ଆବେଦନ ପତ୍ର ଆସିଥିଲା । ଅଭିନବତା, ବିଦ୍ୱତା, କ୍ରୀଡ଼ା, କଳା ଏବଂ ସଂସ୍କୃତି, ସମାଜ ସେବା ଓ ସାହସିକତା ଆଦି ବର୍ଗରେ ମହିଳା ଏବଂ ବାଳ ବିକାଶ ମନ୍ତ୍ରଣାଳୟ ବାଳ ଶକ୍ତି ପୁରସ୍କାର ପାଇଁ 26ଜଣଙ୍କୁ ଚୟନ କରିଥିଲା । ବାଳ କଲ୍ୟାଣ ପୁରସ୍କାର ପାଇଁ ଜାତୀୟ ଚୟନ କମିଟି ମଧ୍ୟ 2 ଜଣ ବ୍ୟକ୍ତିବିଶେଷ ଏବଂ 3ଟି ଅନୁଷ୍ଠାନକୁ ଚୟନ କରିଥିଲେ ।
ଭାରତୀୟ ବାୟୁସେନାରେ ତେଜାସ ଲଢୁଆ ବିମାନର ସାମିଲ ଯୋଗୁଁ ପ୍ରଧାନମନ୍ତ୍ରୀଙ୍କ ସନ୍ତୋଷ ପ୍ରକାଶ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭାରତୀୟ ବାୟୁସେନାରେ ତେଜାସ ଲଢୁଆ ବିମାନ ସାମିଲ ହେବା ଘଟଣାରେ ଅତ୍ୟନ୍ତ ଗର୍ବ ଓ ସନ୍ତୋଷ ପ୍ରକାଶ କରିଛନ୍ତି । ତେଜାସ ନିର୍ମାଣରେ ହିନ୍ଦୁସ୍ଥାନ ଏରୋନାଟିକ୍ସ ଲିମିଟେଡ ଏବଂ ଏରୋନାଟିକଲ ଡିଭଲାପମେଣ୍ଟ ଏଜେନ୍ସୀର କାର୍ଯ୍ୟକୁ ପ୍ରଧାନମନ୍ତ୍ରୀ ଭୂୟସୀ ପ୍ରଶଂସା କରିଛନ୍ତି । “ସ୍ଵଦେଶ ଜ୍ଞାନ କୌଶଳରେ ନିର୍ମିତ ତେଜାସ ଲଢୁଆ ବିମାନ ଭାରତୀୟ ବାୟୁସେନାରେ ଯୋଗଦେଇଥିବାରୁ ଆମ ସମସ୍ତଙ୍କ ହୃଦୟ ଅସୀମ ଗର୍ବ ଓ ଆନନ୍ଦରେ ଭରିଯାଇଛି । ଏହି ଅବସରରେ ମୁଁ HAL ଏବଂ ADA ସଂସ୍ଥାକୁ ଭୂରି ପ୍ରସଂଶା କରୁଛି । ଏହା ଆମର ସ୍ଵଦେଶୀ ପ୍ରତିରକ୍ଷା ବିନିର୍ମାଣ ଦକ୍ଷତା ଓ ଶକ୍ତି ବୃଦ୍ଧିକୁ ପ୍ରତିପାଦିତ କରୁଛି” ବୋଲି ପ୍ରଧାନମନ୍ତ୍ରୀ ବର୍ଣ୍ଣନା କରିଛନ୍ତି ।
ରାଜ୍ୟସଭାକୁ ନିର୍ବାଚିତ ହୋଇଥିବାରୁ ସର୍ବାନନ୍ଦ ସୋନଓ୍ୱାଲ ଓ ଡଃ ଏଲ ମୁରୁଗାନଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ମନ୍ତ୍ରୀମଣ୍ଡଳ ସହଯୋଗୀ ଶ୍ରୀ ସର୍ବାନନ୍ଦ ସୋନଓ୍ୱାଲ ଓ ଡଃ ଏଲ ମୁରୁଗାନ ଯଥାକ୍ରମେ ଆସାମ ଓ ମଧ୍ୟପ୍ରଦେଶରୁ ରାଜ୍ୟସଭାକୁ ନିର୍ବାଚିତ ହୋଇଥିବାରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସେମାନଙ୍କୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ମୋ ମନ୍ତ୍ରୀମଣ୍ଡଳ ସହଯୋଗୀ ଶ୍ରୀ @ସର୍ବାନନ୍ଦସୋନଓ୍ୱାଲ ଓ ଶ୍ରୀ @ମୁରୁଗାନ_ଏମଓଏସ ଜୀ ଯଥାକ୍ରମେ ଆସାମ ଓ ମଧ୍ୟପ୍ରଦେଶରୁ ରାଜ୍ୟସଭାକୁ ନିର୍ବାଚିତ ହୋଇଥିବାରୁ ସେମାନଙ୍କୁ ଅଭିନନ୍ଦନ ଜଣାଉଛି । ସଂସଦୀୟ କାର୍ଯ୍ୟଶୈଳୀକୁ ସମୃଦ୍ଧ କରିବା ସହ ଆମ ଜନ ହିତ ଏଜେଣ୍ଡାକୁ ସେମାନେ ଆଗେଇ ନେବେ ବୋଲି ମୋର ବିଶ୍ୱାସ ରହିଛି ।”
ମନ କୀ ବାତ୍‌ କୁଇଜ୍‌ରେ ଅଂଶଗ୍ରହଣ କରିବା ଲାଗି ପ୍ରଧାନମନ୍ତ୍ରୀଙ୍କ ଆମନ୍ତ୍ରଣ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମନ୍‌ କୀ ବାତ୍‌ କୁଇଜ୍‌ ପ୍ରତିଯୋଗିତାରେ ଅଂଶଗ୍ରହଣ ପାଇଁ ଆମନ୍ତ୍ରଣ କରିଛନ୍ତି । ଏହି ପ୍ରଶ୍ନୋତ୍ତର ପ୍ରତିଯୋଗିତାରେ ବିଭିନ୍ନ ଗୋଷ୍ଠୀଭିତ୍ତିକ ପ୍ରୟାସ ସମେତ ସଦ୍ୟତମ ଅଧ୍ୟାୟର ବିଷୟବସ୍ତୁ ସ୍ଥାନ ପାଇବ । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି: ‘‘ଆମେ ଏହି ମାସର ମନ କୀ ବାତ୍‌ରେ କେତେକ ଗୋଷ୍ଠୀଗତ ପ୍ରୟାସ ସହିତ ବିଭିନ୍ନ ବିଷୟବସ୍ତୁ ସାମିଲ କରିଥିଲୁ । ନମୋ ଆପ୍‌ରେ ଏମକେବି କୁଇଜରେ ଭାଗ ନିଅନ୍ତୁ।’’
‘ମୋର ବନ୍ଧୁ, ଆବେ ସାନ୍‌’ – ସିଞ୍ଜୋ ଆବେଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜାପାନର ପୂର୍ବତନ ପ୍ରଧାନମନ୍ତ୍ରୀ ଶ୍ରୀ ସିଞ୍ଜୋ ଆବେଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏକ ଟୁଇଟ୍ ସୂତ୍ରରେ ପ୍ରଧାନମନ୍ତ୍ରୀ କହିଛନ୍ତି: ଶ୍ରୀ ଆବେଙ୍କ ଦେହାନ୍ତରେ ଜାପାନ ଏବଂ ବିଶ୍ୱ ଏକ ଦୂରଦୃଷ୍ଟି ସମ୍ପନ୍ନ ବ୍ୟକ୍ତିଙ୍କୁ ହରାଇଛି । ଏବଂ ମୁଁ ଜଣେ ପ୍ରିୟ ବନ୍ଧୁଙ୍କୁ ହରାଇଛି । ମୋର ବନ୍ଧୁ ଆବେ ସାନଙ୍କୁ ଶ୍ରଦ୍ଧାଞ୍ଜଳି … “ମୁଁ ପ୍ରଥମେ ୨୦୦୭ ରେ ଆବେ ସାନ୍‌ଙ୍କୁ ଭେଟିଥିଲି ଏବଂ ସେବେଠାରୁ ଆମର ଅନେକ ସ୍ମରଣୀୟ ପାରସ୍ପରିକ ସମ୍ପର୍କ ରହିଆସିଛି । ମୁଁ ସେଗୁଡିକର ପ୍ରତ୍ୟେକକୁ ସମ୍ମାନ କରିବି । ଆବେ ସାନ୍ ଭାରତ–ଜାପାନ ସମ୍ପର୍କକୁ ଶକ୍ତି ପ୍ରଦାନ କରିଛନ୍ତି । ନୂତନ ଭାରତର ବିକାଶ କ୍ଷେତ୍ରରେ ଜାପାନ ସବୁବେଳେ ସାଙ୍ଗରେ ଅଛି ବୋଲି ସେ ନିଶ୍ଚିତ କରିଛନ୍ତି । “ବିଶ୍ୱ ସ୍ତରୀୟ ନେତୃତ୍ୱ କ୍ଷେତ୍ରରେ, ଆବେ ସାନ୍ ତାଙ୍କ ସମୟଠାରୁ ଆଗରେ ଥିଲେ । କ୍ୱାଡ୍‌, ଏସିଆନ୍ ନେତୃତ୍ୱାଧୀନ ଫୋରମ୍‌, ଇଣ୍ଡୋ ପାସିଫିକ୍ ଓସିନ୍ ଇନିସିଏଟିଭ୍‌, ଏସିଆ–ଆଫ୍ରିକା ଅଭିବୃଦ୍ଧି କରିଡର ଏବଂ ବିପର୍ଯ୍ୟୟ ସ୍ଥିର ଭିତ୍ତିଭୂମି ସମନ୍ୱୟ ମଞ୍ଚ ତାଙ୍କ ଅବଦାନରୁ ଉପକୃତ ହୋଇଥିଲା ।”
ପ୍ରଧାନମନ୍ତ୍ରୀ ଙ୍କ ଫାଷ୍ଟ ରିଟେଲିଂ କମ୍ପାନୀ ଲିମିଟେଡ୍‌ ର ଚେୟାରମ୍ୟାନ, ଅଧ୍ୟକ୍ଷ ଏବଂ ସିଇଓ ଶ୍ରୀ ତଦାସି ୟାନାଇଙ୍କ ସହିତ ବୈଠକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ 23 ମେ 2022 ରେ ଟୋକିଓରେ ୟୁନିକ୍ଲୋର ମୂଳ କମ୍ପାନୀ ଫାଷ୍ଟ ରିଟେଲିଂ କମ୍ପାନୀ ଲିମିଟେଡ୍‌ର ଚେୟାରମ୍ୟାନ, ଅଧ୍ୟକ୍ଷ ଏବଂ ସିଇଓ ଶ୍ରୀ ତଦାସି ୟାନାଇଙ୍କ ସହିତ ସାକ୍ଷାତ କରିଛନ୍ତି। ବୈଠକରେ ସେ ଭାରତର ଦ୍ରୁତ ଗତିରେ ବୃଦ୍ଧି ପାଉଥିବା ବସ୍ତ୍ର ଏବଂ ପରିଧାନ ବଜାର ତଥା ଭାରତରେ କପଡ଼ା ପ୍ରକଳ୍ପ ପାଇଁ ଉତ୍ପାଦନ ସହିତ ସମ୍ବନ୍ଧିତ ପ୍ରୋତ୍ସାହନ (ପିଏଲଆଇ) ଯୋଜନା ଅନ୍ତର୍ଗତ ନିବେଶର ଅବସର ଉପରେ ଆଲୋଚନା କଲେ। ସେ ଉଦ୍ୟୋଗର ବିକାଶ, ଭିତ୍ତିଭୂମି, ଟାକ୍ସେସନ ଓ କ୍ଷେତ୍ର ସମେତ ଭାରତରେ ବିଦେଶୀ ନିବେଶକଙ୍କ ପାଇଁ ବ୍ୟବସାୟରେ ସୁବିଧା ସହିତ ସମ୍ବନ୍ଧିତ ବିଭିନ୍ନ ବିକାଶ ଉପରେ ମଧ୍ୟ ଆଲୋଚନା କଲେ। ପ୍ରଧାନମନ୍ତ୍ରୀ ବସ୍ତ୍ରର ନିର୍ମାଣ କେନ୍ଦ୍ର କରିବା ପ୍ରକ୍ରିୟାର ଭାରତର ଯାତ୍ରାରେ ବିଶେଷ ଭାବରେ କପଡ଼ା ପ୍ରସ୍ତୁତିରେ ପ୍ରଯୁକ୍ତିର ଉପଯୋଗ କ୍ଷେତ୍ରରେ ୟୁନିକ୍ଲୋର ଅଧିକ ଭାଗୀଦାରି ପାଇଁ ଆମନ୍ତ୍ରିତ କରିଛନ୍ତି। ପ୍ରଧାନମନ୍ତ୍ରୀ ବସ୍ତ୍ର କ୍ଷେତ୍ରକୁ ଆହୁରି ମଜବୁତ୍ କରିବା ଉଦ୍ଦେଶ୍ୟରେ ଆରମ୍ଭ କରାଯାଇଥିବା ପିଏମ୍ ମିତ୍ର ଯୋଜନା ରେ ମଧ୍ୟ ଭାଗ ନେବା ପାଇଁ ୟୁନିକ୍ଲୋକୁ ଆମନ୍ତ୍ରିତ କରିଛନ୍ତି।
ମୋଟର ଯାନ (ସଂଶୋଧନ) ବିଲ, 2016କୁ କ୍ୟାବିନେଟ ଅନୁମୋଦନ

ସଡକ ପରିବହନ କ୍ଷେତ୍ରରେ ସର୍ବବୃହତ ସଂସ୍କାର • ସଂସଦରେ ହେବ ଉପସ୍ଥାପନ ମୋଟର ଯାନ (ସଂଶୋଧନ) ବିଲ 2016 କୁ କେନ୍ଦ୍ର କ୍ୟାବିନେଟ ମଞ୍ଜୁରି ପ୍ରଦାନ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଏହି ପ୍ରସ୍ତାବ ଆଲୋଚନା ପରେ ଗୃହୀତ ହୋଇଛି । ଦେଶର ସଡକ ପରିବହନ କ୍ଷେତ୍ରରେ ଏଯାବତ ହୋଇଥିବା ଏହା ସବୁଠାରୁ ବଡ ସଂସ୍କାର । ସରକାର ସଂଶୋଧିତ ମୋଟରଯାନ (ସଂଶୋଧନ) ବିଲ, 2016 କୁ ଏବେ ସଂସଦରେ ଉପସ୍ଥାପନ କରିବେ ।
ସୌରାଷ୍ଟ୍ର ପଟେଲ ସାଂସ୍କୃତିକ ସମାଜର ଅନ୍ତର୍ଜାତୀୟ ସମ୍ମେଳନକୁ ଭିଡିଓ କନଫରେନ୍ସ ଜରିଆରେ ପ୍ରଧାନମନ୍ତ୍ରୀଙ୍କ ଉଦ୍ବୋଧନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଭିଡିଓ କନଫରେନ୍ସ ଜରିଆରେ ସୌରାଷ୍ଟ୍ର ପଟେଲ ସାଂସ୍କୃତିକ ସମାଜର ଅନ୍ତର୍ଜାତୀୟ ସମ୍ମେଳନକୁ ସମ୍ବୋଧିତ କରିଥିଲେ । ଚଳିତ ବର୍ଷ ଆମେରିକାର କାଲିଫର୍ଣ୍ଣିଆଠାରେ ସୌରାଷ୍ଟ୍ର ପଟେଲ ସାଂସ୍କୃତିକ ସମାଜର ଅନ୍ତର୍ଜାତୀୟ ସମ୍ମେଳନ ଆୟୋଜନ କରାଯାଉଛି । ପ୍ରବାସୀ ଭାରତୀୟ, ବିଶେଷ କରି ସୌରାଷ୍ଟ୍ର ପଟେଲ ସମୁଦାୟର ପ୍ରୟାସକୁ ପ୍ରଶଂସା କରି ପ୍ରଧାନମନ୍ତ୍ରୀ କହିଥିଲେ ଯେ, ପ୍ରବାସୀ ଭାରତୀୟମାନେ ସବୁବେଳେ ଭାରତକୁ ଗର୍ବିତ କରିଆସିଛନ୍ତି । ସେ ଆହୁରି ଉଲ୍ଲେଖ କରିଥିଲେ ଯେ ସେମାନଙ୍କ ପ୍ରୟାସ ବିଭିନ୍ନ ସ୍ଥାନରେ ଭାରତୀୟ ପାସପୋର୍ଟକୁ ସମ୍ମାନ ପ୍ରଦାନ କରିଛି । ପ୍ରଧାନମନ୍ତ୍ରୀ କହିଥିଲେ ସରକାରଙ୍କ ବିଭିନ୍ନ ଯୋଜନା ଯେପରିକି ସ୍ୱଚ୍ଛ ଭାରତ ଦେଶରେ ପର୍ଯ୍ୟଟନ କ୍ଷେତ୍ରକୁ ପ୍ରୋତ୍ସାହନ ଯୋଗାଇଛି । ପ୍ରତ୍ୟେକ ପ୍ରବାସୀ ଭାରତୀୟ ହାରାହାରି 5ଟି ବିଦେଶୀ ପରିବାରକୁ ପ୍ରତି ବର୍ଷ ଭାରତ ଦର୍ଶନ ନିମନ୍ତେ ଭାରତ ଆସିବା ଲାଗି ପ୍ରଭାବିତ କରନ୍ତୁ ବୋଲି ପ୍ରଧାନମନ୍ତ୍ରୀ ପ୍ରବାସୀ ଭାରତୀୟମାନଙ୍କୁ ଆହ୍ୱାନ କରିଥିଲେ । ଏହା ଏକ ଭାରତ, ଶ୍ରେଷ୍ଠ ଭାରତ ଉଦ୍ଦେଶ୍ୟକୁ ସାଧିତ କରିପାରିବ ଏବଂ ଏହା ଭାରତରେ ପର୍ଯ୍ୟଟନ ବିକାଶକୁ ବ୍ୟାପକ ପ୍ରୋତ୍ସାହନ ଯୋଗାଇଦେବ । ମହାତ୍ମା ଗାନ୍ଧୀଙ୍କ ସ୍ୱପ୍ନ – ସ୍ୱଚ୍ଛ ଭାରତର ସଫଳତା ପାଇଁ କିପରି ପ୍ରବାସୀ ଭାରତୀୟମାନେ ଯୋଗଦାନ କରିପାରିବେ ସେ ସମ୍ପର୍କରେ ପ୍ରଧାନମନ୍ତ୍ରୀ ଆଲୋଚନା କରିଥିଲେ । ଅକ୍ଟୋବର 2 ତାରିଖଠାରୁ ଆରମ୍ଭ ହେଉଥିବା ମହାତ୍ମା ଗାନ୍ଧୀଙ୍କ 150ତମ ଜନ୍ମ ବାର୍ଷିକୀ ସମାରୋହକୁ ଭାରତ ପାଳନ କରିବ । ସେ ଆହୁରି ଉଲ୍ଲେଖ କରିଥିଲେ ଯେ ଭାରତର ଲୌହମାନବ ସର୍ଦ୍ଦାର ବଲ୍ଲଭ ଭାଇ ପଟେଲଙ୍କର ଏକ ବିଶାଳ ମୂର୍ତ୍ତି ନର୍ମଦା ନଦୀ ଉପରେ ନିର୍ମାଣ କରାଯାଉଛି । ଏହା 31 ଅକ୍ଟୋବର 2018ରେ ସମ୍ପୂର୍ଣ୍ଣ ହେବ । ଥରେ ଏହି ମୂର୍ତ୍ତି ସମ୍ପୂର୍ଣ୍ଣ ହେବା ପରେ ଏହି ଏକତାର ପ୍ରତିମୂର୍ତ୍ତି ବିଶ୍ୱର ସର୍ବୋଚ୍ଚ ମୂର୍ତ୍ତି ହୋଇପାରିବ । ଉପସ୍ଥିତ ଲୋକମାନଙ୍କୁ ନରେନ୍ଦ୍ର ମୋଦୀ କହିଥିଲେ ଯେ ସାରା ବିଶ୍ୱରେ ଭାରତ ବର୍ତ୍ତମାନ ଉଜ୍ଜ୍ୱଳ ତାରକା ଭାବେ ପ୍ରତୀୟମାନ ହେଉଛି । ସେ ଉଲ୍ଲେଖ କରିଥିଲେ ଯେ ଆଜି ଭାରତ ଅର୍ଥନୈତିକ ଅଭିବୃଦ୍ଧି ଏବଂ ସ୍ୱଚ୍ଛ, ପାରଦର୍ଶୀ ପ୍ରଶାସନ ସହାୟତାରେ ଆଗେଇ ଯାଉଛି । ଜିଏସଟି ଏବଂ ଦୁର୍ନୀତି ବିରୋଧରେ କଡ଼ା କାର୍ଯ୍ୟାନୁଷ୍ଠାନ ଭଳି ପଦକ୍ଷେପ ଯୋଗୁ ଲୋକମାନେ ସଚ୍ଚୋଟତାର ସହ ବ୍ୟବସାୟ କରୁଛନ୍ତି । ଫଳରେ ଭାରତ ଗତ 4 ବର୍ଷ ମଧ୍ୟରେ ବ୍ୟବସାୟିକ ସୁଗମତା ମାନ୍ୟତାରେ 42ଟି ସ୍ଥାନ ଉପରକୁ ଉଠିଛି । ନୂତନ ଭାରତର ସ୍ୱପ୍ନ ନିର୍ମାଣ କରିବା ଦିଗରେ କାର୍ଯ୍ୟ କରିବା ଲାଗି ପ୍ରଧାନମନ୍ତ୍ରୀ ପ୍ରବାସୀ ଭାରତୀୟ ସମୁଦାୟମାନଙ୍କୁ ଆହ୍ୱାନ କରିଥିଲେ ।
ହିନ୍ଦୀ ଦିବସରେ ଜନସାଧାରଣଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ହିନ୍ଦୀ ଦିବସ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜନସାଧାରଣଙ୍କୁ ଅଭିନନ୍ଦନ ଜଣାଇଛନ୍ତି । “ଭାଷା ଏପରି ଏକ ମାଧ୍ୟମ ଯାହାଦ୍ୱାରା ଯେକୌଣସି ସମାଜ ନିଜର ଜ୍ଞାନ, ସଂସ୍କୃତି ଏବଂ ସଂସ୍କାର ଭବିଷ୍ୟତ ପିଢିଙ୍କୁ ପହଞ୍ଚାଇପାରିବ । ହିନ୍ଦୀ ଦିବସ ଅବସରରେ ହିନ୍ଦୀ ଭାଷାର ପ୍ରଚାର-ପ୍ରସାରରେ ଲାଗିଥିବା ଭାଷାବିତ ଏବଂ ହିନ୍ଦୀପ୍ରେମୀ ମାନଙ୍କୁ ମୋର ହାର୍ଦ୍ଦିକ ଅଭିନନ୍ଦନ ଓ ଶୁଭକାମନା”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଆନ୍ତର୍ଜାତିକ ଦିବ୍ୟାଙ୍ଗ ଦିବସ ଅବସରରେ ଦିବ୍ୟାଙ୍ଗ ଭାଇ ଓ ଭଉଣୀମାନଙ୍କ ଧୈର୍ଯ୍ୟ ଓ ସାଧନାକୁ ପ୍ରଶଂସା କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆନ୍ତର୍ଜାତିକ ଦିବ୍ୟାଙ୍ଗ ଦିବସ ଅବସରରେ ଦିବ୍ୟାଙ୍ଗ ଭାଇଭଉଣୀମାନଙ୍କ ଧୈର୍ଯ୍ୟ ଓ ସାଧନାକୁ ପ୍ରଶଂସା କରିଛନ୍ତି । ଏକ ଟ୍ୱିଟ ଶୃଙ୍ଖଳରେ ପ୍ରଧାନମନ୍ତ୍ରୀ କହିଛନ୍ତି; “ଆନ୍ତର୍ଜାତିକ ଦିବ୍ୟାଙ୍ଗ ଦିବସ ଅବସରରେ ଦିବ୍ୟାଙ୍ଗ ଭାଇଭଉଣୀମାନଙ୍କ ଧୈର୍ଯ୍ୟ ଓ ସାଧାନାକୁ ପ୍ରଶଂସା କରୁଛି । ଆମ ସରକାର ଅନେକ ଉପକ୍ରମ ଆରମ୍ଭ କରିଛନ୍ତି ଯାହା ଦିବ୍ୟାଙ୍ଗମାନଙ୍କ ପାଇଁ ସୁଯୋଗ ସୃଷ୍ଟି କରି ସଫଳତା ହାସଲରେ ସକ୍ଷମ କରିଛି ।” “ଆମ ସରକାର ମଧ୍ୟ ସେମାନଙ୍କୁ ସୁବିଧା ପ୍ରଦାନ କରିବାରେ ଧ୍ୟାନ କେନ୍ଦ୍ରିତ କରିଛନ୍ତି, ଯାହା ପ୍ରମୁଖ କାର୍ଯ୍ୟକ୍ରମ ଓ ଆଗାମୀ ପୀଢିର ଭିତ୍ତିଭୂମି ନିର୍ମାଣରେ ପରିଲକ୍ଷିତ ହୋଇଛି । ଦିବ୍ୟାଙ୍ଗ ବ୍ୟକ୍ତିମାନଙ୍କ ଜୀବନରେ ସକାରାତ୍ମକ ପରିବର୍ତ୍ତନ ପାଇଁ ତୃଣମୂଳ ସ୍ତରରେ କାମ କରୁଥିବା ସଭିଙ୍କୁ ମୁଁ ପ୍ରଶଂସା କରୁଛି ।”
ଶ୍ରୀ ସିଏସ ଶିବଲ୍ଲୀଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ଶ୍ରୀ ସିଏସ ଶିବଲ୍ଲୀଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ପ୍ରକାଶ କରିଛନ୍ତି । “କର୍ଣ୍ଣାଟକର ମନ୍ତ୍ରୀ ଶ୍ରୀ ସିଏସ ଶିବଲ୍ଲୀଙ୍କ ପରିବାର ଓ ସମର୍ଥକଙ୍କୁ ମୋର ସମବେଦନା ।” ଶ୍ରୀ ଶିବଲ୍ଲୀ “କର୍ଣ୍ଣାଟକକୁ ତାଙ୍କର ସେବା ପାଇଁ ସର୍ବଦା ସ୍ମରଣୀୟ ହୋଇ ରହିବେ । ତାଙ୍କ ଆତ୍ମାର ସଦଗତି ହେଉ” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପ୍ରଧାନମନ୍ତ୍ରୀ ବ୍ରିଟେନର ଗ୍ଲାସଗୋରେ ସିଓପି୨୬ ଅବସରରେ ନେପାଳର ପ୍ରଧାନମନ୍ତ୍ରୀଙ୍କ ସହ ବୈଠକ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନଭେମ୍ବର ୨, ୨୦୨୧ରେ ବ୍ରିଟେନର ଗ୍ଲାସଗୋରେ ଆୟୋଜିତ ସିଓପି୨୬ ଶିଖର ସମ୍ମିଳନୀ ଅବରସରେ ନେପାଳର ପ୍ରଧାନମନ୍ତ୍ରୀ ମାନ୍ୟବର ଶ୍ରୀ ଶେର ବାହାଦୂର ଦେଓବାଙ୍କୁ ଭେଟିଛନ୍ତି । ୨. ଉଭୟ ନେତା କୋଭିଡ–୧୯ ମହାମାରୀ ବିରୋଧରେ ଚାଲିଥିବା ପ୍ରୟାସ ପରିପ୍ରେକ୍ଷୀରେ ଦ୍ୱିପାକ୍ଷିକ ସହଯୋଗକୁ ଆହୁରି ମଜବୁତ କରିବାର ଉପାୟ ଉପରେ ଆଲୋଚନା କରିଥିଲେ । ମହାମାରୀ ସମୟରେ ଭାରତ ଏବଂ ନେପାଳ ମଧ୍ୟରେ ଟିକା, ଔଷଧ ଏବଂ ଚିକିତ୍ସା ଉପକରଣ ଯୋଗାଣ ତଥା ସୀମା ଦେଇ ସାମଗ୍ରୀର ମୁକ୍ତ ଯୋଗାଣକୁ ସୁନିଶ୍ଚିତ ହୋଇଥିବା ସଂକ୍ରାନ୍ତରେ ଏହି ଦୁଇ ନେତା ଉଲ୍ଲେଖ କରିଛନ୍ତି । ମହାମାରୀ ପରବର୍ତ୍ତୀ ପୁନରୁଦ୍ଧାର ଦିଗରେ ଉଭୟ ନେତା ମଧ୍ୟ ଘନିଷ୍ଠ ଭାବରେ କାର୍ଯ୍ୟ କରିବାକୁ ସହମତ ହୋଇଥିଲେ । ୩. ଚଳିତ ବର୍ଷ ଜୁଲାଇରେ ଶ୍ରୀ ଦେଓବା ନେପାଳର ପ୍ରଧାନମନ୍ତ୍ରୀ ଭାବରେ ଦାୟିôୟ ଗ୍ରହଣ କରିବା ସମୟରେ ସେମାନଙ୍କ ମଧ୍ୟରେ ହୋଇଥିବା ଟେଲିଫୋନ୍ ବାର୍ତ୍ତାଳାପ ପରେ ପ୍ରଧାନମନ୍ତ୍ରୀ ମୋଦୀଙ୍କର ପ୍ରଧାନମନ୍ତ୍ରୀ ଦେଓବାଙ୍କ ସହିତ ଏହା ପ୍ରଥମ ବୈଠକ ।
ଭାରତ-ମିଆଁମାର ପାରମ୍ପରିକ ଔଷଧ ବିଜ୍ଞାନ କ୍ଷେତ୍ରରେ ବୁଝାମଣାପତ୍ରକୁ କେବିନେଟ ମଞ୍ଜୁରି

ଭାରତ ଓ ମିଆଁମାର ମଧ୍ୟରେ ପାରମ୍ପରିକ ଔଷଧ ବିଜ୍ଞାନ କ୍ଷେତ୍ରରେ ସହଯୋଗ ନିମନ୍ତେ ସ୍ୱାକ୍ଷରିତ ବୁଝାମଣାପତ୍ରକୁ କେନ୍ଦ୍ର କେବିନେଟ ମଞ୍ଜୁରି ପ୍ରଦାନ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ ବୈଠକରେ ଏହି ମଞ୍ଜୁରି ପ୍ରଦାନ କରାଯାଇଛି । ଏହି ବୁଝାମଣାପତ୍ର ଦୁଇ ଦେଶ ମଧ୍ୟରେ ଆୟୁଷ/ପାରମ୍ପରିକ ଚିକିତ୍ସା ପଦ୍ଧତି ଅବଲମ୍ବନ କ୍ଷେତ୍ରରେ ସହଯୋଗ ନିମନ୍ତେ ରୂପରେଖ ପ୍ରସ୍ତୁତ କରିବ । ଆୟୁଷ ଚିକିତ୍ସା ପଦ୍ଧତି ସଂକ୍ରାନ୍ତ ଔଷଧର ଗୁରୁତ୍ୱକୁ ପ୍ରାଧାନ୍ୟ ଦେବାସହ ଏହାର ସୁରକ୍ଷା, ଉତ୍ପାଦନ ଏବଂ ମାନ ନିର୍ଦ୍ଧାରଣ ଦିଗରେ ମଧ୍ୟ ଉଭୟ ଦେଶ ପରସ୍ପରକୁ ସହଯୋଗ କରିବେ ।
ରୌପ୍ୟ ପଦକ ଜିତିବା ପାଇଁ ଭାରତୀୟ ପୁରୁଷ ହକି ଦଳ ପାଇଁ ଗର୍ବ ଅନୁଭବ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବର୍ମିଂହାମ ସିଡବ୍ଲ୍ୟୁଜି ୨୦୨୨ ରେ ରୌପ୍ୟ ପଦକ ଜିତିଥିବାରୁ ଭାରତୀୟ ପୁରୁଷ ହକି ଦଳକୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ସିଡବ୍ଲ୍ୟୁଜିରେ ଏକ ଉତ୍ସାହଜନକ ପ୍ରଦର୍ଶନ ଏବଂ ଏକ ରୌପ୍ୟ ପଦକ ଜିତିବା ପାଇଁ ପୁରୁଷ ହକି ଦଳ ଲାଗି ଗର୍ବିତ । ମୁଁ ନିଶ୍ଚିତ ଯେ ଏହି ଦଳ ଭବିଷ୍ୟତରେ ଭାରତକୁ ଗର୍ବିତ କରିବ ଏବଂ ଯୁବକମାନଙ୍କୁ ହକିରେ ଉତ୍ସାହିତ କରିବ । #Cheer4India"
ଅଗଷ୍ଟ ୨୫ତାରିଖ ଦିନ ସ୍ମାର୍ଟ ଇଣ୍ଡିଆ ହାକାଥନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଗଷ୍ଟ ୨୫ ତାରିଖ ରାତି ଆଠଟା ବେଳେ ସ୍ମାର୍ଟ ଇଣ୍ଡିଆ ହାକାଥନ-୨୦୨୨ର ଭବ୍ୟ ଉଦ୍‌ଯାପନୀ ସମାରୋହକୁ ଦୃଶ୍ୟ ଶ୍ରାବ୍ୟ ମାଧ୍ୟମରେ ସମ୍ବୋଧନ କରିବେ । ବିଶେଷକରି ଯୁବ ମାନସ ମଧ୍ୟରେ ନବୋନ୍ମୋଷର ଉତ୍ସାହ ଜାଗ୍ରତ କରିବା ପ୍ରଧାନମନ୍ତ୍ରୀଙ୍କ ନିରବଚ୍ଛିନ୍ନ ଉଦ୍ୟମ ହୋଇ ରହି ଆସିଛି । ଏହାକୁ ଆଖି ଆଗରେ ରଖି ସ୍ମାର୍ଟ ଇଣ୍ଡିଆ ହାକାଥନ (ଏସଆଇଏଚ) ୨୦୧୭ ମସିହାରେ ଆରମ୍ଭ କରାଯାଇଥିଲା । ଏସଆଇଏଚ୍ ଏକ ଦେଶବ୍ୟାପୀ ପଦକ୍ଷେପ ଯେଉଁଥିରେ କି ଛାତ୍ରଛାତ୍ରୀମାନେ ସମାଜ, ସଂଗଠନ ଓ ସରକାର ସମ୍ମୁଖୀନ ହେଉଥିବା ବିଭିନ୍ନ ସମସ୍ୟାର ସମାଧାନ ପାଇଁ ସୁଯୋଗ ପାଇଥାନ୍ତି । ଏଗୁଡ଼ିକ ନବୋନ୍ମୋଷ ସଂସ୍କୃତିର ପରିଚାଳନା, ସମସ୍ୟା ସମାଧାନ ଓ ଛାତ୍ରଛାତ୍ରୀମାନଙ୍କ ମଧ୍ୟରେ ଅନୁସନ୍ଧାନ କୌଶଳ ବୃଦ୍ଧି କରିବାରେ ଗୁରୁତ୍ୱପୂର୍ଣ୍ଣ ଭୂମିକା ଗ୍ରହଣ କରିଥାନ୍ତି । ଏସଆଇଏଚର ଲୋକପ୍ରିୟତା ଦିନକୁ ଦିନ ବୃଦ୍ଧି ପାଇବାରେ ଲାଗିଛି । ଏସଆଇଏଚରେ ପଞ୍ଜୀକୃତ ହେଉଥିବା ଦଳଗୁଡିକର ଚାରିଗୁଣ ବୃଦ୍ଧି ଏହାର ପ୍ରମାଣ । ପ୍ରଥମ ସଂସ୍କରଣରେ ୭୫୦୦ ଦଳ ଭାଗ ନେଇଥିବାବେଳେ ଚଳିତ ପଞ୍ଚମ ସଂସ୍କରଣରେ ଏହା ୨୯, ୬୦୦କୁ ବୃଦ୍ଧି ପାଇଛି । ଏହି ବର୍ଷ ୧୫ହଜାରରୁ ଅଧିକ ଛାତ୍ରଛାତ୍ରୀ ଓ ସେମାନଙ୍କ ପୃଷ୍ଠପୋଷକ ୨୦୨୨ ଏସଆଇଏଚର ଭବ୍ୟ ସମାରୋହରେ ଯୋଗଦେବା ପାଇଁ ୭୫ଟି ଏହାର ମୁଖ୍ୟ କେନ୍ଦ୍ରଗୁଡିକୁ ଯାତ୍ରା କରିଛନ୍ତି । ୨୯୦୦ ବିଦ୍ୟାଳୟ ଓ ୨୨୦୦ ଉଚ୍ଚଶିକ୍ଷା ଅନୁଷ୍ଠାନର ଛାତ୍ରଛାତ୍ରୀ ୫୩ଟି ମନ୍ତ୍ରଣାଳୟର ୪୭୬ଟି ବିଭିନ୍ନ ସମସ୍ୟାର ସମାଧାନ କରିବେ । ଏଥିରେ ମନ୍ଦିର ଗାତ୍ରରେ ଖୋଦେଇ ଶିଳାଲିପିର ଅପ୍‌ଟିକାଲ କ୍ୟାରେକ୍ଟର ରେକଗନିସନ(ଓସିଆର) ଓ ଦେବନାଗରୀ ଲିପିରେ ଅନୁବାଦ ଓ ନଷ୍ଟ ହୋଇଯାଉଥିବା ସାମଗ୍ରୀର ରକ୍ଷଣାବେକ୍ଷଣ ସୂତ୍ର, ପାହାଡ ଉପତ୍ୟକାର ଥ୍ରୀଡି ମଡେଲ ହାଇ ରିଜୋଲେସନ, ବିପର୍ଯ୍ୟୟ ପ୍ରବଣ ଅଞ୍ଚଳରେ ଭିତ୍ତିଭୂମି ଓ ରାସ୍ତା ଅବସ୍ଥା ଇତ୍ୟାଦି ଅନ୍ତର୍ଭୁକ୍ତ । ଚଳିତବର୍ଷ ସ୍ମାର୍ଟ ଇଣ୍ଡିଆ ହାକାଥନ-ଜୁନିୟର ମଧ୍ୟ ପ୍ରଦର୍ଶିତ ହୋଇଛି । ବିଦ୍ୟାଳୟ ଛାତ୍ରଛାତ୍ରୀଙ୍କ ମଧ୍ୟରେ ନବୋନ୍ମେଷ ସଂସ୍କୃତି ଓ ବିଦ୍ୟାଳୟସ୍ତରରେ ସମସ୍ୟା ସମାଧାନ ନେଇ ଦକ୍ଷ ହେବା ବା ଶିଖିବା ଏହାର ଉଦ୍ଦେଶ୍ୟ।
ବାରଣାସୀ କର୍ପୋରେଟରଙ୍କ ସହିତ ପ୍ରଧାନମନ୍ତ୍ରୀଙ୍କ ମତ ବିନିମୟ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି (12.08.2016) ନୂଆଦିଲ୍ଲୀସ୍ଥିତ ନିଜ ବାସଭବନରେ ବାରଣାସୀ କର୍ପୋରେଟରମାନଙ୍କୁ ସ୍ଵାଗତ କରିଛନ୍ତି । ପର୍ଯ୍ୟଟକଙ୍କ ପାଇଁ ସମସ୍ତେ ହାତକୁ ହାତ ମିଳାଇ ସହରକୁ ଅଧିକ ଆକର୍ଷିତ କରିବା ପାଇଁ କର୍ପୋରେଟରମାନଙ୍କୁ ପ୍ରଧାନମନ୍ତ୍ରୀ ପରାମର୍ଶ ଦେଇଥିଲେ । ନିଜ ନିଜ ୱାର୍ଡକୁ ସଫାସୁତୁରା ରଖିବା ପାଇଁ ମଧ୍ୟ ସେ ପ୍ରବର୍ତ୍ତାଇଥିଲେ । ପ୍ରଧାନମନ୍ତ୍ରୀଙ୍କ ଦ୍ଵାରା ବାରଣାସୀ ସଂସଦୀୟ କ୍ଷେତ୍ରର ଗ୍ରାମ ପ୍ରଧାନ ଏବଂ କର୍ପୋରେଟରମାନଙ୍କ ସହିତ ଏହାଥିଲା ପାଞ୍ଚ-ଦିନିଆ ଶେଷ ମତ ବିନିମୟ କାର୍ଯ୍ୟକ୍ରମ ।
ଭାରତ, ଦକ୍ଷିଣ ଆଫ୍ରିକା ଦ୍ୱାରା ମିଳିତ ଡାକ ଟିକେଟ ଜାରି ବିଷୟରେ କେନ୍ଦ୍ର କ୍ୟାବିନେଟଙ୍କୁ ଅବଗତ କରାଗଲା

"ମହାତ୍ମା ଗାନ୍ଧୀଙ୍କ ପିଟରମାର୍ଟିଜବର୍ଗ ଷ୍ଟେସନ ଘଟଣାର 125 ବର୍ଷ ପୂର୍ତ୍ତି ଏବଂ ନେଲସନ ମଣ୍ଡେଲାଙ୍କ ଜନ୍ମଶତବାର୍ଷିକୀ' ବିଷୟ ଉପରେ ଭାରତ ଏବଂ ଦକ୍ଷିଣ ଆଫ୍ରିକା ଦ୍ୱାରା ମିଳିତ ଡାକ ଟିକେଟ ଜାରି କରିବା ବିଷୟରେ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟଙ୍କୁ ଅବଗତ କରାଯାଇଥିଲା । ଭାରତ ଏବଂ ଦକ୍ଷିଣ ଆଫ୍ରିକା ପରସ୍ପର ଭାରତ ଏବଂ ଦକ୍ଷିଣ ଆଫ୍ରିକା ବିଷୟରେ ମିଳିତ ଭାବେ ଡାକ ଟିକେଟ ଜାରି କରିବା ନିମନ୍ତେ ସହମତ ହୋଇଥିଲେ । ଏହି ଡାକ ଟିକେଟକୁ ମହାତ୍ମା ଗାନ୍ଧୀଙ୍କ ପିଟରମାର୍ଟିଜବର୍ଗ ଷ୍ଟେସନ ଘଟଣାର 125 ବର୍ଷ ଏବଂ ନେଲସନ ମଣ୍ଡେଲାଙ୍କ ଜନ୍ମଶତବାର୍ଷିକୀ' ବିଷୟ ଉପରେ ଜାରି କରାଯାଇଛି । ଏହି ମିଳିତ ଡାକ-ଟିକେଟ 26 ଜୁଲାଇ, 2018ରେ ଜାରି କରାଯାଇଥିଲା । ଉପରୋକ୍ତ ବିଷୟ ନେଇ ଜାରି କରାଯାଇଥିବା ସ୍ମାରକୀ ଡାକ ଟିକେଟ ଉପରେ ଭାରତର "ମହାତ୍ମା ଗାନ୍ଧୀ'' ଏବଂ ଦକ୍ଷିଣ ଆଫ୍ରିକାର "ନେଲସନ ମଣ୍ଡେଲା'' ଛପା ହୋଇଛି ।
ଇସ୍ରାଏଲର ଉପ ପ୍ରଧାନମନ୍ତ୍ରୀ ତଥା ପ୍ରତିରକ୍ଷା ମନ୍ତ୍ରୀ ଲେଫ୍ଟଲାଣ୍ଟ ଜେନେରାଲ୍ ବେଞ୍ଜାମିନ୍ ଗାଣ୍ଟଜ୍ ପ୍ରଧାନମନ୍ତ୍ରୀଙ୍କୁ ଭେଟିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ଆଜି ଇସ୍ରାଏଲର ଉପ ପ୍ରଧାନମନ୍ତ୍ରୀ ତଥା ପ୍ରତିରକ୍ଷା ମନ୍ତ୍ରୀ ଲେଫ୍ଟଲାଣ୍ଟ ଜେନେରାଲ୍ ବେଞ୍ଜାମିନ୍ ଗାଣ୍ଟଜ୍ ସାକ୍ଷାତ କରିଛନ୍ତି । ନେତାମାନେ ଗତ କିଛି ବର୍ଷ ମଧ୍ୟରେ ଭାରତ ଏବଂ ଇସ୍ରାଏଲ ମଧ୍ୟରେ ପ୍ରତିରକ୍ଷା ସହଯୋଗର ଦ୍ରୁତ ଅଭିବୃଦ୍ଧିର ସମୀକ୍ଷା କରିଥିଲେ । ଭାରତରେ ସହ-ବିକାଶ ଏବଂ ସହ-ଉତ୍ପାଦନର ସୁଯୋଗରୁ ଉପକୃତ ହେବାକୁ ପ୍ରଧାନମନ୍ତ୍ରୀ ଇସ୍ରାଏଲ୍ ପ୍ରତିରକ୍ଷା କମ୍ପାନୀଗୁଡିକୁ ଉତ୍ସାହିତ କରିଥିଲେ ।
ୟୁରୋପୀୟ କମିଶନର ସଭାପତି ମାନ୍ୟବର ଉର୍ସୁଲା ଭନ୍ ଡେର୍ ଲିଏନଙ୍କୁ ଆଜି ସ୍ୱାଗତ କରିଛନ୍ତି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ

ଚଳିତ ବର୍ଷ ରାଇସିନା ଆଲୋଚନାର ଉଦଘାଟନୀ ଉତ୍ସବରେ ଯୋଗଦେବାକୁ ରାଜି ହୋଇଥିବାରୁ ପ୍ରଧାନମନ୍ତ୍ରୀ ୟୁରୋପୀୟ କମିଶନର ସଭାପତିଙ୍କୁ ଧନ୍ୟବାଦ ଜଣାଇଛନ୍ତି ଏବଂ ଦିନକ ପରେ ତାଙ୍କର ବକ୍ତବ୍ୟ ଶୁଣିବା ପାଇଁ ସେ ବହୁତ ଉତ୍ସାହିତ ଥିବା କହିଛନ୍ତି । ନେତାମାନେ ସହମତ ହୋଇଥିଲେ ଯେ ବୃହତ ତଥା ଚଳଚଞ୍ଚଳ ଗଣତାନ୍ତ୍ରିକ ସମାଜ ଭାବରେ ଭାରତ ଏବଂ ୟୁରୋପ ଅନେକ ବିଶ୍ୱସ୍ତରୀୟ ପ୍ରସଙ୍ଗରେ ସମାନ ମୂଲ୍ୟବୋଧ ଏବଂ ସାଧାରଣତା ଦେଖାଇଛନ୍ତି । ସେମାନେ ଏକ ମୁକ୍ତ ବାଣିଜ୍ୟ ଚୁକ୍ତି ଏବଂ ନିବେଶ ଚୁକ୍ତି ଉପରେ ଆଗାମୀ ବୁଝ।ମଣାପତ୍ର ସହିତ ଭାରତ-ଇୟୁ ରଣନୀତିକ ଭାଗିଦାରୀ ଅଗ୍ରଗତିର ସମୀକ୍ଷା କରିଥିଲେ । ଭାରତ-ଇୟୁ ସମ୍ପର୍କର ସମସ୍ତ ଦିଗ ଉପରେ ରାଜନୈତିକ ସ୍ତରର ତଦାରଖ କରିବା ଏବଂ ସହଯୋଗର ବିଭିନ୍ନ କ୍ଷେତ୍ର ମଧ୍ୟରେ ସମନ୍ୱୟ ରକ୍ଷାକୁ ନିଶ୍ଚିତ କରିବା ପାଇଁ ଏକ ଉଚ୍ଚ ସ୍ତରୀୟ ବାଣିଜ୍ୟ ଏବଂ ପ୍ରଯୁକ୍ତିବିଦ୍ୟା ଆୟୋଗ ଗଠନ କରିବାକୁ ସହମତି ପ୍ରକାଶ ପାଇଥିଲା । ସବୁଜ ହାଇଡ୍ରୋଜେନ ପରି କ୍ଷେତ୍ରରେ ଭାରତ ଏବଂ ୟୁଏଇ ମଧ୍ୟରେ ସହଯୋଗର ସମ୍ଭାବନାକୁ ନେଇ ଜଳବାୟୁ ସମ୍ବନ୍ଧୀୟ ପ୍ରସଙ୍ଗରେ ନେତାଙ୍କ ବିସ୍ତୃତ ଆଲୋଚନା ହୋଇଥିଲା । ସେମାନେ କୋଭିଡ-୧୯ ର ଅବିରତ ଆହ୍ୱାନ ଉପରେ ମଧ୍ୟ ଆଲୋଚନା କରିଥିଲେ ଏବଂ ବିଶ୍ୱର ସମସ୍ତ ଭାଗରେ ଟିକା ଏବଂ ଚିକିତ୍ସା ପାଇଁ ସମାନ ସୁବିଧା ସୁନିଶ୍ଚିତ କରିବାକୁ ପ୍ରୟାସ ଉପରେ ଗୁରୁତ୍ୱାରୋପ କରିଥିଲେ । ଏଥିସହ, ୟୁକ୍ରେନର ସ୍ଥିତି ଏବଂ ଭାରତ-ପ୍ରଶାନ୍ତ ମହାସାଗରୀୟ ଅଞ୍ଚଳର ବିକାଶ ସମେତ ବୈଠକରେ ବହୁ ବିଶ୍ୱସ୍ତରୀୟ ଗୁରୁତ୍ୱପୂର୍ଣ୍ଣ ପ୍ରସଙ୍ଗ ଉପରେ ଆଲୋଚନା କରାଯାଇଥିଲା ।
ପ୍ରଧାନମନ୍ତ୍ରୀଙ୍କ ଗୁଜରାଟ ଗସ୍ତ ଶେଷ;

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ହାଜୀରାଠାରେ ଏଲ ଏଣ୍ଡ ଟି ଆର୍ମର୍ଡ ସିଷ୍ଟମ କମ୍ପ୍ଲେକ୍ସକୁ ରାଷ୍ଟ୍ର ଉଦ୍ଦେଶ୍ୟରେ ସମର୍ପିତ କରିଛନ୍ତି । ସେ ମଧ୍ୟ କମ୍ପ୍ଲେକ୍ସ ପରିଦର୍ଶନ କରିଥିଲେ ଏବଂ ଏହି ପ୍ରକଳ୍ପ ପଛରେ ରହିଥିବା ଅଭିନବ ଉତ୍ସାହ ପ୍ରତି ଗଭୀର ଆଗ୍ରହ ପ୍ରକଟ କରିଥିଲେ । ପ୍ରଧାନମନ୍ତ୍ରୀ ମଧ୍ୟ ନଭସାରୀରେ ନିରାଲୀ କ୍ୟାନସର ହସପିଟାଲ ପାଇଁ ଶିଳାନ୍ୟାସ କରିଥିଲେ । ଏହା ଏହି ଅଂଚଳର ଲୋକମାନଙ୍କୁ କର୍କଟର ନିରାକରଣଯୋଗ୍ୟ ଓ ନିଦାନ ଯୋଗ୍ୟ ଚିକିତ୍ସା ମିଳିପାରିବ । ଏହା ସହିତ, ପ୍ରଧାନମନ୍ତ୍ରୀ ସିଲଭାସା ସହିତ ତାଙ୍କର ଗୁଜରାଟ ଗସ୍ତ ଶେଷ କରିଛନ୍ତି ଏବଂ ତାଙ୍କ ତିନିଦିନିଆ ଯାତ୍ରାର ପରବର୍ତ୍ତୀ ଗନ୍ତବ୍ୟ ମୁମ୍ବାଇ ଅଭିମୁଖେ ପ୍ରସ୍ଥାନ କରିଛନ୍ତି । ଗୁଜରାଟ ଗସ୍ତର ପ୍ରଥମ ଦିନରେ ପ୍ରଧାନମନ୍ତ୍ରୀ ଭାଏବ୍ରାଣ୍ଟ ଗୁଜରାଟ ସମ୍ମିଳନୀ ପୂର୍ବରୁ ପ୍ରଦର୍ଶନୀ କେନ୍ଦ୍ରଠାରେ ଫ୍ଲାଗଶିପ ବିଶ୍ୱ ବାଣିଜ୍ୟ ପ୍ରଦର୍ଶନୀର ଉଦଘାଟନ କରିଥିଲେ । ଅହମ୍ମଦାବାଦଠାରେ ଅତ୍ୟାଧୁନିକ ସୁପର ସ୍ପେଶାଲିଟି ସରକାରୀ ହସପିଟାଲ-ସର୍ଦ୍ଦାର ବଲ୍ଲଭ ଭାଇ ପଟେଲ ଇନଷ୍ଟିଟ୍ୟୁଟ ଅଫ ମେଡ଼ିକାଲ ସାଇନ୍ସେସ ଏଣ୍ଡ ରିସର୍ଚ୍ଚର ଉନ୍ମୋଚନ କରିଥିଲେ । ଏହି ଅବସରରେ ଉଦବୋଧନ ଦେଇ ସେ କହିଥିଲେ ଯେ ବିକାଶ ଲାଗି ଏବଂ ସମସ୍ତଙ୍କ ପାଇଁ ସମାନ ସୁଯୋଗର ପ୍ରତିବଦ୍ଧତାକୁ ବଜାୟ ରଖି-ନୂତନ ଭାରତ ପାଇଁ ସବକା ସାଥ, ସବକା ବିକାଶ ହିଁ ଏକମାତ୍ର ମାର୍ଗ ବୋଲି ଆମେ ବିଶ୍ୱାସ କରୁ । ସାବରମତୀ ନଦୀକୂଳରେ ପ୍ରଧାନମନ୍ତ୍ରୀଙ୍କ ଦ୍ୱାରା ଅହମ୍ମଦାବାଦ ଶପିଂ ଫେଷ୍ଟିଭାଲ 2019ର ଉଦଘାଟନ ଆଉ ଏକ ଆକର୍ଷଣ ଥିଲା । ଏହି ଅବସରରେ ଉଦବୋଧନ ଦେଇ ସେ କହିଥିଲେ, ସରକାର ଦେଶରେ ବ୍ୟବସାୟ ପାଇଁ ଅନୁକୂଳ ପରିବେଶ ସୃଷ୍ଟି କରିବା ଲାଗି ନିରନ୍ତର କାର୍ଯ୍ୟ କରୁଛନ୍ତି । ପ୍ରଧାନମନ୍ତ୍ରୀଙ୍କ ଗସ୍ତର ଦ୍ୱିତୀୟ ଦିନରେ ତିନିଦିନିଆ ଭାଏବ୍ରାଣ୍ଟ ଗୁଜରାଟ ସମ୍ମିଳନୀ ଆରମ୍ଭ ହୋଇଥିଲା । ଗାନ୍ଧୀ ନଗରସ୍ଥିତ ମହାତ୍ମା ମନ୍ଦିର ପ୍ରଦର୍ଶନୀ ତଥା ସମ୍ମିଳନୀ କେନ୍ଦ୍ରଠାରେ ସମ୍ମିଳନୀର ନବମ ସଂସ୍କରଣକୁ ପ୍ରଧାନମନ୍ତ୍ରୀ ମୋଦୀ ଉଦଘାଟନ କରିଥିଲେ । ଏହି ଅବସରରେ ଉପସ୍ଥିତ ଜନସଭାକୁ ସମ୍ବୋଧିତ କରି ସେ କହିଥିଲେ, ଭାରତ ସହିତ ବ୍ୟବସାୟ କରିବା ଏକ ବଡ଼ ସୁଯୋଗ । ଏହି ସମୟରେ 18 ଜାନୁଆରୀ 2019ରେ ଉଜବେକୀସ୍ତାନର ରାଷ୍ଟ୍ରପତି ଶ୍ୱକତ ମିର୍ଜିୟୋୟେଭ, ଚେକ ଗଣତନ୍ତ୍ରର ପ୍ରଧାନମନ୍ତ୍ରୀ ମିଃ ଆନ୍ଦ୍ରେଜ ବାବିସ, ମାଲଟାର ପ୍ରଧାନମନ୍ତ୍ରୀ ଡ. ଯୋଶେଫ ମସ୍କଟ ଏବଂ ଡେନମାର୍କର ପ୍ରଧାନମନ୍ତ୍ରୀ ଲାର୍ସ ଲୋକେ ରାସମୁସେନ ଆକର୍ଷଣର କେନ୍ଦ୍ରରେ ଥିଲା । ଏହାପରେ ଗୁଜରାଟର ଗାନ୍ଧୀନଗରସ୍ଥିତ ଦାଣ୍ଡିକୁଟୀରଠାରେ ଥ୍ରୀଡି ଲେଜର ଶୋ ପ୍ରଦର୍ଶିତ ହୋଇଥିଲା । ଶିଳ୍ପ ନେତୃବର୍ଗ ଭାଏବ୍ରାଣ୍ଟ ଗୁଜରାଟ ସମ୍ମିଳନୀ ଅବସରରେ ଏକାଧିକ ନିବେଶ ପ୍ରକଳ୍ପ ସମ୍ପର୍କରେ ଘୋଷଣା କରିଥିଲେ ।
ଭାରତ-ଦକ୍ଷିଣ ଆଫ୍ରିକା ମଧ୍ୟରେ ପର୍ଯ୍ୟଟନ ସହଯୋଗ ପାଇଁ ସ୍ୱାକ୍ଷରିତ ବୁଝାମଣାକୁ କେବିନେଟ ମଞ୍ଜୁରି

ଭାରତ ଓ ଦକ୍ଷିଣ ଆଫ୍ରିକା ମଧ୍ୟରେ ପର୍ଯ୍ୟଟନ କ୍ଷେତ୍ରରେ ସହଯୋଗ ବୃଦ୍ଧି ନିମନ୍ତେ ସ୍ୱାକ୍ଷରିତ ବୁଝାମଣାପତ୍ରକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବୁଧବାର (10.08.2016) ଅନୁଷ୍ଠିତ କେନ୍ଦ୍ର କେବିନେଟ ମଞ୍ଜୁରି ପ୍ରଦାନ କରିଛନ୍ତି । ଏହି ବୁଝାମଣା ପତ୍ର 08.07.2016 ତାରିଖ ଦିନ ଦୁଇ ଦେଶ ମଧ୍ୟରେ ସ୍ୱାକ୍ଷରିତ ହୋଇଥିଲା । ଏହି ବୁଝାମଣାପତ୍ରରେ ଥିବା ପ୍ରମୁଖ ବୈଶିଷ୍ଟ୍ୟମାନ ହେଲା : – କ) ପର୍ଯ୍ୟଟନ କ୍ଷେତ୍ରରେ ଦ୍ୱିପାକ୍ଷିକ ସହଯୋଗର ସଂପ୍ରସାରଣ ଖ) ପର୍ଯ୍ୟଟନ ସଂକ୍ରାନ୍ତ ସୂଚନା ଓ ଡାଟା ଉଭୟ ଦେଶ ମଧ୍ୟରେ ଆଦାନପ୍ରଦାନ ଗ) ପର୍ଯ୍ୟଟନ କ୍ଷେତ୍ରରେ ହୋଟେଲ ଏବଂ ଟୁରିଷ୍ଟ ଅପରେଟରଙ୍କ ସମେତ ସମସ୍ତ ଅଂଶୀଦାରଙ୍କୁ ପ୍ରୋତ୍ସାହନ ପ୍ରଦାନ ଘ) ମାନବ ସମ୍ବଳ ବିକାଶ କ୍ଷେତ୍ରରେ ସହଯୋଗ କାର୍ଯ୍ୟକ୍ରମ ଆଦାନ ପ୍ରଦାନ ନିମନ୍ତେ ବିଭିନ୍ନ ବ୍ୟବସ୍ଥା ପ୍ରତିଷ୍ଠା ଙ) ପର୍ଯ୍ୟଟନ ଓ ଆତିଥ୍ୟ ସେକ୍ଟରରେ ନିବେଶ ଚ) ଉଭୟ ରାଷ୍ଟ୍ରର ଟୁର ଅପରେଟର/ଗଣମାଧ୍ୟମ/ଜନମତ ସୃଷ୍ଟିକାରୀ ଓ ପର୍ଯ୍ୟଟକଙ୍କ ଭ୍ରମଣକୁ ପ୍ରୋତ୍ସାହନ ପ୍ରଦାନ ଛ) ଉନ୍ନତି, ଶିକ୍ଷା, ମାର୍କେଟିଂ, ଲକ୍ଷ୍ୟସ୍ଥଳ ବିକାଶ ଓ ପରିଚାଳନା କ୍ଷେତ୍ରରେ ଅନୁଭୂତି ଆଦିରେ ଅଂଶଗ୍ରହଣ ଏବଂ ଝ) ନିରାପଦ, ମର୍ଯ୍ୟାଦାଜନକ ଏବଂ ଦୀର୍ଘସ୍ଥାୟୀ ପର୍ଯ୍ୟଟନର ବିକାଶ
ହିନ୍ଦୀ ଦିବସ ଅବସରରେ ଜନସାଧାରଣଙ୍କୁ ଶୁଭେଚ୍ଛା ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ହିନ୍ଦୀ ଦିବସ ଅବସରରେ ଜନସାଧାରଣଙ୍କୁ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ଟ୍ୱିଟ୍ କରି କହିଛନ୍ତି- “ ଆପଣ ସମସ୍ତଙ୍କୁ ହିନ୍ଦୀ ଦିବସରେ ବହୁତ ବହୁତ ଶୁଭେଚ୍ଛା । ହିନ୍ଦୀଭାଷାକୁ ଏକ ସକ୍ଷମ ଏବଂ ସମର୍ଥ ଭାଷା କରି ଗଢିବାରେ ଭିନ୍ନ‌-ଭିନ୍ନ ପ୍ରାନ୍ତରରେ ଥିବା ଜନସାଧାରଣଙ୍କର ଉଲ୍ଲେଖନୀୟ ଭୂମିକା ରହିଛି । ଏହା ଆପଣମାନଙ୍କର ସମସ୍ତଙ୍କର ପ୍ରୟାସର ପରିଣାମ ଯୋଗୁଁ ହୋଇପାରିଛି । ବିଶ୍ୱ ଦରବାରରେ ହିନ୍ଦୀ ଭାଷା ଲଗାତାର ଭାବେ ନିଜର ପରିଚୟକୁ ବଜାୟ ରଖିପାରିଛି ।”
ଫିନ୍‌ଲାଣ୍ଡର ପ୍ରଧାନମନ୍ତ୍ରୀଙ୍କ ସହିତ ଭାରତର ପ୍ରଧାନମନ୍ତ୍ରୀଙ୍କ ସାକ୍ଷାତ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଫିନ୍‌ଲାଣ୍ଡର ମହାମହିମ ପ୍ରଧାନମନ୍ତ୍ରୀ ସୁଶ୍ରୀ ସାନା ମାରିନ୍‌ଙ୍କୁ କୋପେନହେଗନ୍‌ ଠାରେ ଦ୍ୱିତୀୟ ଭାରତ – ନୋର୍ଡିକ୍ ଶିଖର ସମ୍ମିଳନୀ ଅବସରରେ ସାକ୍ଷାତ କରିଛନ୍ତି । ଦୁଇ ଦେଶର ନେତାଙ୍କ ମଧ୍ୟରେ ଏହା ପ୍ରଥମ ବ୍ୟକ୍ତିଗତ ସାକ୍ଷାତ ଥିଲା । ଉଭୟ ପକ୍ଷ ୧୬ ମାର୍ଚ୍ଚ, ୨୦୨୧ରେ ଆୟୋଜିତ ଦ୍ୱିପାକ୍ଷିକ ଆଭାସୀ ସମ୍ମିଳନୀର ପରିଣାମକୁ କାର୍ଯ୍ୟକାରୀ କରାଇବା କ୍ଷେତ୍ରରେ ହୋଇ ଥିବା ପ୍ରଗତି ଉପରେ ସନ୍ତୋଷ ବ୍ୟକ୍ତ କରିଥିଲେ । ଦୁଇ ଦେଶର ନେତାମାନେ ସ୍ଥିରତା, ଡିଜିଟାଲାଇଜେସନ୍ (ଡିଜିଟାଲିକରଣ) ଏବଂ ବିଜ୍ଞାନ ଏବଂ ଶିକ୍ଷା କ୍ଷେତ୍ରରେ ସହଯୋଗ ଭଳି କ୍ଷେତ୍ର ଗୁଡିକ ହେଉଛି ଦ୍ୱିପାକ୍ଷିକ ଭାଗୀଦାରୀରେ ମହତ୍ୱପୂର୍ଣ୍ଣ ସ୍ତମ୍ଭ ବୋଲି କହିଥିଲେ । ସେମାନେ ଏଆଇ, କ୍ୱାଂଟମ୍ କମ୍ପ୍ୟୁଟିଂ, ଭବିଷ୍ୟତର ମୋବାଇଲ୍ ପ୍ରଯୁକ୍ତି ସମୂହ, ସ୍ୱଚ୍ଛ ପ୍ରଯୁକ୍ତି ସମୂହ (କ୍ଲିନ୍ ଟେକ୍ନୋଲୋଜି), ଏବଂ ସ୍ମାର୍ଟ ଗ୍ରିଡ୍ ଭଳି ନୂଆ ଏବଂ ନୂତନ ଭାବେ ମୁଣ୍ଡ ଟେକୁଥିବା ପ୍ରଯୁକ୍ତି କ୍ଷେତ୍ରରେ ସହଯୋଗରେ ବିସ୍ତାରର ସୁଯୋଗ ଗୁଡିକ ଉପରେ ଆଲୋଚନା କରିଥିଲେ । ପ୍ରଧାନମନ୍ତ୍ରୀ ଶ୍ରୀ ମୋଦୀ ଫିନ୍‌ଲାଣ୍ଡର କମ୍ପାନୀ ଗୁଡିକୁ ଭାରତୀୟ କମ୍ପାନୀ ଗୁଡିକ ସହିତ ଭାଗୀଦାରୀରେ କାର୍ଯ୍ୟ କରିବା ଏବଂ ବର୍ତମାନ ଭାରତୀୟ ବଜାରରେ ରହିଥିବା ସୁଯୋଗ, ବିଶେଷ ରୂପରେ ଦୂରସଂଚାର ଭିତିଭୂମି ସଂରଚନା ଏବଂ ଡିଜିଟାଲ୍ ପରିବର୍ତନ କ୍ଷେତ୍ରରେ ରହିଥିବା ଅନେକ ସୁଯୋଗ ଗୁଡିକରୁ ଲାଭ ଉଠାଇବା ନିମନ୍ତେ ଆମନ୍ତ୍ରିତ କରିଥିଲେ । ଏହି ଅବସରରେ ଆଂଚଳିକ ଏବଂ ବିଶ୍ୱ ସ୍ତରରେ ବିକାଶ ଏବଂ ଅନ୍ତର୍ଜାତୀୟ ସଙ୍ଗଠନ ଗୁଡିକରେ ଅଧିକ ସହଯୋଗ ଉପରେ ମଧ୍ୟ ଆଲୋଚନା କରା ଯାଇଥିଲା ।
ପ୍ରଧାନମନ୍ତ୍ରୀ କେରଳରେ ପ୍ରବଳ ବର୍ଷା ଏବଂ ଭୂସ୍ଖଳନ ସଂକ୍ରାନ୍ତରେ କେରଳ ମୁଖ୍ୟମନ୍ତ୍ରୀଙ୍କ ସହ କଥା ହୋଇଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କେରଳର ମୁଖ୍ୟମନ୍ତ୍ରୀ ଶ୍ରୀ ପିନାରାଇ ବିଜୟନଙ୍କ ସହ କଥା ହୋଇଛନ୍ତି ଏବଂ କେରଳରେ ପ୍ରବଳ ବର୍ଷା ଓ ଭୂସ୍ଖଳନ ପରିସ୍ଥିତି ସମ୍ପର୍କରେ ଆଲୋଚନା କରିଛନ୍ତି । କେରଳରେ ପ୍ରବଳ ବର୍ଷା ଓ ଭୂସ୍ଖଳନ ଯୋଗୁଁ ଲୋକେ ପ୍ରାଣ ହରାଇଥିବାରୁ ପ୍ରଧାନମନ୍ତ୍ରୀ ଗଭୀର ଦୁଃଖ ପ୍ରକାଶ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “କେରଳର ମୁଖ୍ୟମନ୍ତ୍ରୀ ଶ୍ରୀ ପିନାରାଇ ବିଜୟନଙ୍କ ସହ କେରଳରେ ପ୍ରବଳ ବର୍ଷା ଓ ଭୂସ୍ଖଳନ ପରିସ୍ଥିତି ସମ୍ପର୍କରେ ଆଲୋଚନା କରିଛି । ଆହତ ତଥା ପ୍ରଭାବିତ ଲୋକଙ୍କୁ ସହାୟତା କରିବା ପାଇଁ ଅଧିକାରୀମାନେ କ୍ଷେତ୍ର ସ୍ତରରେ କାର୍ଯ୍ୟ କରୁଛନ୍ତି । ମୁଁ ସମସ୍ତଙ୍କ ସୁରକ୍ଷା ଏବଂ ସୁସ୍ଥତା ପାଇଁ ପ୍ରାର୍ଥନା କରୁଛି । ଦୁଃଖର ବିଷୟ ଯେ କେରଳରେ ପ୍ରବଳ ବର୍ଷା ଓ ଭୂସ୍ଖଳନ ଯୋଗୁଁ କିଛି ଲୋକ ପ୍ରାଣ ହରାଇଛନ୍ତି । ଶୋକସନ୍ତପ୍ତ ପରିବାରବର୍ଗଙ୍କୁ ସମବେଦନା ।”
ପ୍ରଧାନମନ୍ତ୍ରୀଙ୍କୁ ଭେଟିଲେ ଜାପାନୀ ସଂସଦୀୟ ଦଳ

ଜାପାନୀ ସାଂସଦମାନଙ୍କ ଏକ ପ୍ରତିନିଧି ଦଳ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ମିଷ୍ଟର ତୋଷିହିରୋ ନିକାଇଙ୍କ ନେତୃତ୍ଵରେ ଆସିଥିବା ଏହି ପ୍ରତିନିଧି ଦଳରେ ମିଷ୍ଟର ମୋଟୁ ହାୟାସୀ ଏବଂ ମିଷ୍ଟର ତାଛୁଓ ହିରାନୋ ପ୍ରମୁଖ ରହିଛନ୍ତି । ପ୍ରତିନିଧି ଦଳ ସହ ଆଲୋଚନା କାଳରେ ପ୍ରଧାନମନ୍ତ୍ରୀ ଗତ ସେପ୍ଟେମ୍ବରରେ ଜାପାନ-ଭାରତ ସାଂସଦ ମୈତ୍ରୀ ଲିଗ ସହ ହୋଇଥିବା ତାଙ୍କର ମତ ବିନିମୟକୁ ସ୍ମରଣ କରିଥିଲେ । ଦୁଇ ଦେଶର ବ୍ୟବସ୍ଥାପକ ସଭା ମଧ୍ୟରେ ଅଧିକରୁ ଅଧିକ ମତ ବିନିମୟକୁ ପ୍ରଧାନମନ୍ତ୍ରୀ ସ୍ଵାଗତ କରିଥିଲେ । ଏପରିକି ପ୍ରାଦେଶିକସ୍ତରୀୟ ବ୍ୟବସ୍ଥାପକ ସଭା ମଧ୍ୟରେ ମତ ବିନିମୟକୁ ମଜବୁତ କରିବା ଉପରେ ସେ ଗୁରୁତ୍ଵ ଦେଇଥିଲେ । ସୁନାମୀ ବିପଦ ସମ୍ପର୍କରେ ଜନସାଧାରଣଙ୍କ ମଧ୍ୟରେ ସଚେତନାତା ସୃଷ୍ଟି ଦିଗରେ ମିଷ୍ଟର ତୋଷିହିରୋ ନିକାଇଙ୍କ ଅଭିଯାନକୁ ପ୍ରଧାନମନ୍ତ୍ରୀ ସ୍ଵାଗତ କରିଥିଲେ । ବିପର୍ଯ୍ୟୟ ପ୍ରଶମନ ଓ ପରିଚାଳନା କ୍ଷେତ୍ରରେ ଭାରତ-ଜାପାନ ମଧ୍ୟରେ ଦ୍ଵିପାଖିକ ସହଯୋଗକୁ ଆହୁରି ମଜବୁତ କରିବାର ଆବଶ୍ୟକତା ଉପରେ ସେ ଗୁରୁତ୍ଵ ଦେଇଥିଲେ । ଆସନ୍ତା ସପ୍ତାହରେ ଜାପାନ ଗସ୍ତରେ ଯିବା ଲାଗି ପ୍ରଧାନମନ୍ତ୍ରୀ ଉତ୍କଣ୍ଠାର ସହ ଅପେକ୍ଷା କରିଛନ୍ତି ବୋଲି ପ୍ରତିନିଧିମାନଙ୍କୁ କହିଥିଲେ ।